text: Snydt af Legoland
  19 august 2012 kl. 14.18
  Legoland modtager i dag masser af mails og telefoniske henvendelser fra vrede gæster, der i går blev afvist ved indgangen. De afviste gæster føler sig snydt.
  Midt på eftermiddagen lørdag måtte ledelsen i Legoland gribe til hidtil ukendte metoder og lukke parken.
  Der var kommet så mange gæster, at ledelsen ikke længere fandt det ansvarligt at lukke flere ind.
  Det helt store problem var bare, at udenfor den lukkede port stod hundredvis af gæster med billetter i hånden, som de havde købt på forhånd til en koncert i parken med Rasmus Seebach og flere andre.
  De afviste gæster har i dag mere end svært ved at forstå, hvorfor det kan være så svært, at holde pladser til tusinder, der havde købt billet på forhånd.
  Legoland beklager i dag dybt og går nu i tænkeboks for at finde en løsning, så det aldrig sker igen.
  